title: 2004/491/Euratom :Komisijas lēmums (2004. gada 29. aprīlis) ar ko groza Komisijas 1999. gada 16. novembra Lēmumu 1999/819/Euratom par Eiropas Atomenerģijas kopienas (Euratom) pievienošanos 1994. gada Konvencijai par kodoldrošību attiecībā uz tam pievienoto deklarāciju

text:
               6.5.2004

               LV

               Eiropas Savienības Oficiālais Vēstnesis

               L 172/7

         KOMISIJAS LĒMUMS
   (2004. gada 29. aprīlis)
   ar ko groza Komisijas 1999. gada 16. novembra Lēmumu 1999/819/Euratom par Eiropas Atomenerģijas kopienas (Euratom) pievienošanos 1994. gada Konvencijai par kodoldrošību attiecībā uz tam pievienoto deklarāciju
   (2004/491/Euratom)
   EIROPAS KOPIENU KOMISIJA,
   ņemot vērā Eiropas Atomenerģijas kopienas dibināšanas līgumu, un jo īpaši tā 101. panta otro daļu,
   ņemot vērā Padomes 2003. gada 15. decembra lēmumu, ar kuru groza Padomes 1998. gada 7. decembra lēmumu, ar ko apstiprina Eiropas Atomenerģijas kopienas pievienošanos Konvencijai par kodoldrošību, attiecībā uz tam pievienoto deklarāciju (1),
   ņemot vērā Atēnās 2003. gada 16. aprīlī parakstīto Līgumu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai,
   tā kā:

               (1)

               Eiropas Atomenerģijas kopiena ar Komisijas Lēmumu 1999/819/Euratom
                   (2) pievienojās Konvencijai par kodoldrošību. Pievienošanās dokumenti, tostarp deklarācija atbilstīgi Konvencijas 30. panta 4. punkta iii) daļai, 2000. gada 31. janvārī tika iesniegti Starptautiskās atomenerģijas aģentūras ģenerāldirektoram.

               (2)

               Šī deklarācija, ko Kopiena izdarīja pievienošanās brīdī, pamatojās uz Padomes lēmumu, kuru daļēji anulēja Tiesa (3), jo tajā ietvertās deklarācijas trešajā daļā nebija norādīts, ka Kopiena ir kompetenta tajās jomās, kuras aptver Konvencijas 7. un 14. pants, 16. panta 1. un 3. punkts, kā arī 17.–19. pants. Tādēļ iesniegtā deklarācija jāaizstāj ar grozītu deklarāciju, pamatojoties uz Padomes 2003. gada 15. decembra lēmumu, ar kuru izpilda Tiesas nolēmumu.

               (3)

               Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika 2004. gada 1. maijā kļūs par Kopienas dalībvalstīm. Tādēļ jāgroza arī deklarācijas pirmā daļa,

         IR PIEŅĒMUSI ŠO LĒMUMU.
   1. pants
   Eiropas Atomenerģijas kopienas deklarāciju, kas izdarīta saskaņā ar Konvencijas par kodoldrošību 30. panta 4. punkta iii) daļu un 2000. gada 31. janvārī iesniegta Starptautiskās atomenerģijas aģentūras ģenerāldirektoram, aizstāj ar šādu deklarāciju:

      “Eiropas Atomenerģijas kopienas deklarācija atbilstīgi Konvencijas par kodoldrošību 30. panta 4. punkta iii) daļai
      Šobrīd Eiropas Atomenerģijas kopienas dalībvalstis ir šādas valstis: Beļģijas Karaliste, Čehijas Republika, Dānijas Karaliste, Vācijas Federatīvā Republika, Igaunijas Republika, Grieķijas Republika, Spānijas Karaliste, Francijas Republika, Īrija, Itālijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Luksemburgas Lielhercogiste, Nīderlandes Karaliste, Austrijas Republika, Polijas Republika, Portugāles Republika, Slovēnijas Republika, Slovākijas Republika, Somijas Republika, Zviedrijas Republika, Lielbritānijas un Ziemeļīrijas Apvienotā Karaliste.
      Kopiena paziņo, ka uz to attiecas Konvencijas 1.–5. pants, 7. pants un 14.–35. pants.
      Kopienai ir kompetence, kas dalīta ar minētajām valstīm, tajās jomās, ko aptver Konvencijas 7. pants un 14.–19. pants, saskaņā ar Eiropas Atomenerģijas kopienas dibināšanas līguma 2. panta b) punktu un attiecīgajiem pantiem II sadaļas 3. nodaļā ar nosaukumu “Veselības aizsardzība un darba drošība”.”

   2. pants
   Iespējami drīz pēc šā lēmuma stāšanās spēkā 1. pantā iekļauto deklarāciju ar vēstuli, kuru parakstījis Eiropas Komisijas delegācijas starptautiskajās organizācijās Vīnē vadītājs, kopā ar šā lēmuma angļu, franču un spāņu valodas variantu iesniedz Starptautiskās atomenerģijas kopienas ģenerāldirektoram, kas ir Konvencijas depozitārs.
   3. pants
   Šis lēmums stājas spēkā 2004. gada 1. maijā.

      Briselē, 2004. gada 29. aprīlī.

            Komisijas vārdā —

            Komisijas priekšsēdētāja vietniece

         Loyola DE PALACIO

      (1)  Nav publicēts.

      (2)  OV L 318, 11.12.1999., 20. lpp.

      (3)  2002. gada 10. decembra spriedums lietā C-29/99 Komisija pret Padomi, ECJ 2002 Page I-11221.


title: Padomes Lēmums (ES) 2016/271 (2016. gada 12. februāris) par to, lai Eiropas Savienības vārdā noslēgtu Nolīgumu starp Eiropas Savienību un Sentvinsentu un Grenadīnām par īstermiņa uzturēšanās vīzu režīma atcelšanu

text:
               27.2.2016

               LV

               Eiropas Savienības Oficiālais Vēstnesis

               L 52/9

         PADOMES LĒMUMS (ES) 2016/271
   (2016. gada 12. februāris)
   par to, lai Eiropas Savienības vārdā noslēgtu Nolīgumu starp Eiropas Savienību un Sentvinsentu un Grenadīnām par īstermiņa uzturēšanās vīzu režīma atcelšanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 6. punkta otrās daļas a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Komisija Eiropas Savienības vārdā ir risinājusi sarunas ar Sentvinsentu un Grenadīnām par nolīgumu par īstermiņa uzturēšanās vīzu režīma atcelšanu (“nolīgums”).

               (2)

               Saskaņā ar Padomes Lēmumu (ES) 2015/1034 (2) nolīgums ir ticis parakstīts un tiek provizoriski piemērots no 2015. gada 28. maija.

               (3)

               Ar nolīgumu izveido Apvienoto ekspertu komiteju nolīguma pārvaldībai. Savienību minētajā Apvienotajā komitejā pārstāv Komisija, kurai palīdz dalībvalstu pārstāvji.

               (4)

               Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (3); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (5)

               Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (6)

               Šis nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Sentvinsentu un Grenadīnām par īstermiņa uzturēšanās vīzu režīma atcelšanu.
   2. pants
   Padomes priekšsēdētājs Savienības vārdā sniedz nolīguma 8. panta 1. punktā minēto paziņojumu (5).
   3. pants
   Komisija, kurai palīdz dalībvalstu pārstāvji, pārstāv Savienību Apvienotajā ekspertu komitejā, kas izveidota, ievērojot nolīguma 6. pantu.
   4. pants
   Šis lēmums stājas spēkā tā pieņemšanas dienā.

      Briselē, 2016. gada 12. februārī

            Padomes vārdā –

            priekšsēdētājs

         J.R.V.A. DIJSSELBLOEM

      (1)  Piekrišana sniegta 2015. gada 15. decembrī (Oficiālajā Vēstnesī vēl nav publicēta).

      (2)  Padomes Lēmums (ES) 2015/1034 (2015. gada 7. maijs) par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Sentvinsentu un Grenadīnām par īstermiņa uzturēšanās vīzu režīma atcelšanu (OV L 173, 3.7.2015., 37. lpp.).

      (3)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

      (4)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

      (5)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: Padomes Lēmums (KĀDP) 2017/1934 (2017. gada 23. oktobris), ar ko groza Lēmumu 2010/638/KĀDP par ierobežojošiem pasākumiem pret Gvinejas Republiku

text:
               24.10.2017

               LV

               Eiropas Savienības Oficiālais Vēstnesis

               L 273/10

         PADOMES LĒMUMS (KĀDP) 2017/1934
   (2017. gada 23. oktobris),
   ar ko groza Lēmumu 2010/638/KĀDP par ierobežojošiem pasākumiem pret Gvinejas Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2010. gada 25. oktobrī Padome pieņēma Lēmumu 2010/638/KĀDP (1) par ierobežojošiem pasākumiem pret Gvinejas Republiku.

               (2)

               Pamatojoties uz Lēmuma 2010/638/KĀDP pārskatīšanu, minētie ierobežojošie pasākumi būtu jāpagarina līdz 2018. gada 27. oktobrim.

               (3)

               Tāpēc Lēmums 2010/638/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmuma 2010/638/KĀDP 8. panta 2. punktu aizstāj ar šādu:

      “2.   Šo lēmumu piemēro līdz 2018. gada 27. oktobrim. To pastāvīgi pārskata. Ja Padome uzskata, ka tā mērķi nav sasniegti, to vajadzības gadījumā atjaunina vai groza.”

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Luksemburgā, 2017. gada 23. oktobrī

            Padomes vārdā –

            priekšsēdētāja

         K. IVA

      (1)  Padomes Lēmums 2010/638/KĀDP (2010. gada 25. oktobris) par ierobežojošiem pasākumiem pret Gvinejas Republiku (OV L 280, 26.10.2010., 10. lpp.).


title: 2004/774/EK: Komisijas Lēmums (2004. gada 9. novembris), ar kuru Ziemeļjūras reģionālo konsultatīvo padomi paziņo par darbojošos saskaņā ar kopējo zivsaimniecības politiku

text:
               18.11.2004

               LV

               Eiropas Savienības Oficiālais Vēstnesis

               L 342/28

         KOMISIJAS LĒMUMS
   (2004. gada 9. novembris),
   ar kuru Ziemeļjūras reģionālo konsultatīvo padomi paziņo par darbojošos saskaņā ar kopējo zivsaimniecības politiku
   (2004/774/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2004. gada 19. jūlija Lēmumu (EK) Nr. 585/2004, ar kuru izveido reģionālās konsultatīvās padomes atbilstīgi kopējai zivsaimniecības politikai (1), un jo īpaši tā 3. panta 3. punktu,
   ņemot vērā ieteikumu, ko Apvienotā Karaliste 2004. gada 10. septembrī iesniedza Beļģijas, Dānijas, Vācijas, Spānijas, Francijas, Nīderlandes, Zviedrijas un Apvienotās Karalistes vārdā,
   tā kā:

               (1)

               Padomes 2002. gada 20. decembra Regula (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2) un Lēmumu (EK) Nr. 585/2004 nodrošina satvaru reģionālo konsultatīvo padomju izveidei un darbībai.

               (2)

               Ar Lēmuma (EK) Nr. 585/2004 2. pantu izveido Ziemeļjūru (ICES IV un IIIa apgabalus) aptverošu reģionālo konsultatīvo padomi.

               (3)

               Saskaņā ar Lēmuma (EK) Nr. 585/2004 3. panta 1. punktu zivsaimniecības nozares un citu interešu grupu pārstāvji iesniedza Beļģijai, Dānijai, Vācijai, Spānijai, Francijai, Nīderlandei, Zviedrijai un Apvienotajai Karalistei lūgumu par reģionālās konsultatīvās padomes darbību.

               (4)

               Kā paredzēts Lēmuma (EK) Nr. 585/2004 3. panta 2. punktā, attiecīgās dalībvalstis lēma par to, vai pieteikums saistībā ar Ziemeļjūras reģionālo konsultatīvo padomi ir atbilstīgs Lēmumā paredzētajiem noteikumiem. Attiecīgās dalībvalstis 2004. gada 10. septembrī Komisijai iesniedza ieteikumu par šo reģionālo konsultatīvo padomi.

               (5)

               Komisija ir izvērtējusi ieinteresēto pušu pieteikumu saistībā ar Lēmuma (EK) Nr. 585/2004 nostādnēm un kopējās zivsaimniecības politikas mērķiem un principiem un uzskata, ka Ziemeļjūras reģionālā konsultatīvā padome ir gatava uzsākt darbību,

         IR PIEŅĒMUSI ŠĀDU LĒMUMU.
   Vienīgais pants
   Ziemeļjūras reģionālā konsultatīvā padome, kura izveidota ar Lēmumu (EK) Nr. 585/2004, sāk darbību no 2004. gada 1. novembra.

      Briselē, 2004. gada 9. novembrī

            Komisijas vārdā —

            Komisijas loceklis

         António VITORINO

      (1)  OV L 256, 3.8.2004., 17. lpp.

      (2)  OV L 358, 31.12.2002., 59. lpp.


title: 2010/309/: Komisijas Lēmums ( 2010. gada 3. jūnijs ), ar ko groza Lēmumu 2008/721/EK attiecībā uz atlīdzību, ko izmaksā zinātnisko komiteju locekļiem un ekspertiem patērētāju drošības, veselības aizsardzības un vides jomā

text:
               4.6.2010

               LV

               Eiropas Savienības Oficiālais Vēstnesis

               L 138/24

         KOMISIJAS LĒMUMS
   (2010. gada 3. jūnijs),
   ar ko groza Lēmumu 2008/721/EK attiecībā uz atlīdzību, ko izmaksā zinātnisko komiteju locekļiem un ekspertiem patērētāju drošības, veselības aizsardzības un vides jomā
   (2010/309/ES)
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 168. un 169. pantu,
   tā kā:

               (1)

               Komisijas 2008. gada 5. septembra Lēmuma 2008/721/EK, ar ko izveido zinātnisko komiteju un ekspertu padomdevēju struktūru patērētāju drošības, veselības aizsardzības un vides jomā un atceļ Lēmumu 2004/210/EK (1), 19. pantā ir noteikts, ka zinātnisko komiteju locekļiem, Zinātnisko padomdevēju grupas riska novērtējuma jautājumos (turpmāk “grupa”) zinātniskajiem padomdevējiem un ārējiem ekspertiem ir tiesības saņemt atlīdzību par līdzdalību komiteju sanāksmēs, tematiskajos semināros un darba grupās, un citās Komisijas rīkotajās sanāksmēs un pasākumos, kā arī atlīdzību par referenta pienākumu veikšanu konkrētos jautājumos.

               (2)

               Lēmuma 2008/721/EK III pielikumā ir noteikts zinātnisko komiteju locekļiem, grupas zinātniskajiem padomdevējiem un ārējiem ekspertiem izmaksājamās atlīdzības apmērs.

               (3)

               Pašlaik atlīdzību par piedalīšanos sanāksmēs var izmaksāt tikai tiem ekspertiem, kuri fiziski piedalās minētajās sanāksmēs. Ar mūsdienu tehnoloģiju palīdzību eksperti var apmainīties viedokļiem virtuālās sanāksmēs, izmantojot audio vai video iekārtas vai tiešsaistes lietojumprogrammas. Izmantojot šos rīkus, zinātnisko komiteju darbībā varētu iesaistīties vairāk ekspertu, vienlaikus samazinot ietekmi uz vidi un izmaksas, kā arī ietaupot laiku, kas ekspertiem būtu jāpavada ceļā.

               (4)

               Piedaloties sanāksmēs neklātienē ar elektronisku līdzekļu palīdzību, atlīdzības apmērs nosakāms saistībā ar sanāksmes ilgumu (īsa sanāksme, pilnas dienas vai tikai rīta vai vakara sanāksme).

               (5)

               Tāpēc ir nepieciešams pielāgot noteikumus par atlīdzības izmaksu locekļiem, padomdevējiem un ārējiem ekspertiem par piedalīšanos sanāksmēs. Attiecīgi jāgroza Lēmuma 2008/721/EK 19. pants un III pielikums,

         IR PIEŅĒMUSI ŠO LĒMUMU.
   1. pants
   Lēmumu 2008/721/EK groza šādi.

               1)

               Lēmuma 19. panta pirmo daļu aizstāj ar šādu daļu:
               “Zinātnisko komiteju locekļiem, zinātniskajiem padomdevējiem no grupas un ārējiem ekspertiem ir tiesības saņemt atlīdzību par līdzdalību komiteju sanāksmēs, tematiskajos semināros un darba grupās, un citās Komisijas rīkotajās sanāksmēs un pasākumos klātienē vai neklātienē ar elektronisko līdzekļu palīdzību, kā arī atlīdzību par referenta pienākumu veikšanu konkrētos jautājumos, kā paredzēts III pielikumā.”

               2)

               Lēmuma III pielikumu aizstāj ar šā lēmuma pielikuma tekstu.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2010. gada 3. jūnijā

            Komisijas vārdā –

            priekšsēdētājs

         José Manuel BARROSO

      (1)  OV L 241, 10.9.2008., 21. lpp.

      PIELIKUMS

            “III PIELIKUMS

               ATLĪDZĪBA

                        1.

                        Zinātnisko komiteju locekļiem, zinātniskajiem padomdevējiem no grupas un ārējiem ekspertiem ir tiesības saņemt atlīdzību par līdzdalību komiteju sanāksmēs, tematiskajos semināros un darba grupās, un citās Komisijas rīkotajās sanāksmēs un pasākumos, ievērojot šādu kārtību:

                                    a)

                                    piedaloties klātienē – EUR 385 par katru dalības dienu;

                                    b)

                                    piedaloties neklātienē – EUR 100 par katru dalības sākušos stundu, nosakot šādu maksimālo summu:

                                                i)

                                                EUR 385 par dalību no rīta un pēcpusdienā; un

                                                ii)

                                                EUR 195 par dalību no rīta vai pēcpusdienā.

                        2.

                        Zinātnisko komiteju locekļiem, zinātniskajiem padomdevējiem no grupas un ārējiem ekspertiem ir tiesības saņemt atlīdzību par referenta darbu, ievērojot šādu kārtību:

                                    a)

                                    atlīdzību koriģē atbilstoši darba apjomam saistībā ar attiecīgā jautājuma sarežģītību, ar to, cik ilgs laiks nepieciešams, lai pilnībā izstrādātu atzinumu, to, vai ir pieejami dati un zinātniskā literatūra par šo jautājumu un cik daudz ir šīs informācijas, cik daudz informācijas jāsavāc un jāapstrādā, un to, cik daudz apspriežu ar ieinteresētajām personām un sabiedrisku apspriešanu, kā arī kontaktu ar citām struktūrām ir vajadzīgs un cik sarežģīts ir šis process, ņemot vērā šādus indikatīvos kritērijus:

                                                Summa

                                                Indikatīvie kritēriji

                                                EUR 385

                                                            —

                                                            Vienkāršs rutīnas jautājums

                                                            —

                                                            Atzinums pamatots uz dokumentācijas izpēti un ierobežotu meklējamo datu un pētāmās literatūras apjomu

                                                            —

                                                            Nav rīkota sabiedriskā apspriešana

                                                            —

                                                            Starp pirmo un pēdējo sanāksmi pagājuši ne vairāk kā pieci mēneši

                                                EUR 770

                                                            —

                                                            Sarežģīts jautājums

                                                            —

                                                            Atzinums pamatots uz liela datu un literatūras apjoma meklēšanu un pētīšanu

                                                            —

                                                            Apspriedes ar ieinteresētajām personām un/vai sabiedriskā apspriešana, kas ietver ierobežotu darba apjomu, izskatot atbildes

                                                            —

                                                            Starp pirmo un pēdējo sanāksmi pagājuši pieci līdz deviņi mēneši

                                                EUR 1 155

                                                            —

                                                            Ļoti sarežģīts jautājums

                                                            —

                                                            Nepieciešama ļoti liela datu un literatūras apjoma meklēšana un analīze

                                                            —

                                                            Plašas un sarežģītas sabiedriskas apspriešanas un apspriedes ar ieinteresētajām personām un citām zinātniskām struktūrām, kas ietver svarīgu atbilžu izskatīšanu

                                                            —

                                                            Starp pirmo un pēdējo sanāksmi pagājuši vairāk nekā deviņi mēneši

                                    b)

                                    katrā konkrētajā gadījumā, pamatojoties uz a) apakšpunktā minētajiem kritērijiem, Komisija atzinuma pieprasījumā norāda to, kuru no referenta atlīdzības summām piemēro. Pieprasītā atzinuma gatavošanas posmā Komisija var mainīt piemērojamās summas izvēli, ja to attaisno neparedzētas izmaiņas saistībā ar attiecīgo kritēriju.”


title: EBTA valstu Pastāvīgās komitejas Lēmums Nr. 2/2015/PK (2015. gada 24. septembris), ar ko izveido EEZ Finanšu mehānisma pagaidu komiteju 2014.–2021. gadam [2015/2024]

text:
               12.11.2015

               LV

               Eiropas Savienības Oficiālais Vēstnesis

               L 295/63

         EBTA VALSTU PASTĀVĪGĀS KOMITEJAS LĒMUMS
   Nr. 2/2015/PK
   (2015. gada 24. septembris),
   ar ko izveido EEZ Finanšu mehānisma pagaidu komiteju 2014.–2021. gadam [2015/2024]
   EBTA VALSTU PASTĀVĪGĀ KOMITEJA,
   ņemot vērā Līgumu par Eiropas Ekonomikas zonu, turpmāk “EEZ līgums”,
   ņemot vērā noslēdzamo līgumu, ar ko izveido jaunu EEZ Finanšu mehānismu laikposmam no 2014. līdz 2021. gadam,
   ņemot vērā nolīgumu, kas jānoslēdz starp Norvēģijas Karalisti un Eiropas Savienību par Norvēģijas finanšu mehānismu laika posmam no 2014. līdz 2021. gadam,
   IR NOLĒMUSI ŠĀDI.
   1. pants
   1.   Ar šo tiek izveidota EEZ Finanšu mehānisma pagaidu komiteja 2014.–2021. gadam, turpmāk “Pagaidu komiteja”, kurai jāsāk darboties, cik drīz vien iespējams.
   2.   Pagaidu komiteja palīdz EBTA valstīm sagatavoties īstenot EEZ Finanšu mehānismu 2014.–2021. gadam.
   3.   Pagaidu komiteja ziņo Pastāvīgajai komitejai.
   4.   Pagaidu komitejai var palīdzēt EEZ EBTA valstu pārstāvniecības ES.
   5.   Dienā, kad stājas spēkā nolīgums, ar ko izveido EEZ Finanšu mehānismu 2014.–2021. gadam, vai dienā, no kuras to piemēro provizoriski, Pagaidu komiteju aizstāj ar EEZ Finanšu mehānisma komiteju 2014.–2021. gadam.
   6.   Pagaidu komitejā apspriež un izvērtē iespējamo koordināciju starp EEZ Finanšu mehānismu un Norvēģijas Finanšu mehānismu.
   7.   Pagaidu komiteja vienojas par priekšsēdētāju, kuru apstiprina Pastāvīgā komiteja.
   2. pants
   Šis lēmums stājas spēkā nekavējoties.
   3. pants
   Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

      Briselē, 2015. gada 24. septembrī

            Pastāvīgās komitejas vārdā –

            priekšsēdētāja vietniece

         Ingrid SCHULERUD

            ģenerālsekretāre

         Kristinn F. ÁRNASON


title: 2012/566/ES: Eiropas Parlamenta Lēmums ( 2012. gada 10. maijs ) par Eiropas Policijas akadēmijas 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/156

         EIROPAS PARLAMENTA LĒMUMS
   (2012. gada 10. maijs)
   par Eiropas Policijas akadēmijas 2010. finanšu gada budžeta izpildes apstiprināšanu
   (2012/566/ES)
   EIROPAS PARLAMENTS,

               —

               ņemot vērā Eiropas Policijas akadēmijas 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Policijas akadēmijas 2010. finanšu gada pārskatiem, ar Akadēmijas atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) (3), un jo īpaši tā 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

               —

               ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

               —

               ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

               —

               ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

               —

               ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

               —

               ņemot vērā Eiropas Policijas akadēmijas ceturto progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

               —

               ņemot vērā Iekšējās revīzijas dienesta 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

               —

               ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0119/2012),

               1.

               sniedz Eiropas Policijas akadēmijas direktoram apstiprinājumu par Akadēmijas 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Policijas akadēmijas direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 134. lpp.

      (2)  OV L 248, 16.9.2002., 1. lpp.

      (3)  OV L 256, 1.10.2005., 63. lpp.

      (4)  OV L 357, 31.12.2002., 72. lpp.
   PIELIKUMS

      EIROPAS PARLAMENTA IEPRIEKŠĒJO GADU IETEIKUMI

               Eiropas Policijas akadēmija

               2006

               2007

               2008

               2009

               Darbības rezultāti

               Nav

               Nav

               Nav

                           —

                           Pauž bažas par to, ka Revīzijas palāta konstatējusi būtiskus trūkumus administratīvajos un finanšu noteikumos par kursu un semināru organizēšanas izdevumiem, galvenokārt tā iemesla dēļ, ka Akadēmijas pārskatītie finanšu noteikumi nestājās spēkā.

                           —

                           Iesaka Akadēmijai nodrošināt tiešu piekļuvi tās sīki izstrādātajam budžetam.

               Budžeta un finanšu pārvaldība

                           —

                           Budžeta apropriācijas nav izmantotas saskaņā ar pareizas finanšu pārvaldības principu.

                           —

                           Iepirkumu sistēma neatbilda Finanšu regulai.

                           —

                           Akadēmija neieviesa nepieciešamās sistēmas un procedūras, lai varētu sagatavot finanšu pārskatu saskaņā ar aģentūrām piemērojamām pamata Finanšu regulas prasībām.

                           —

                           Akadēmijas finanšu noteikumos ir paredzēts, ka jāpieņem detalizēta noteikumu īstenošanas kārtība.

                           —

                           Aģentūra neievēro budžeta vienotības un precizitātes principus (budžetā nebija iekļauta 1 500 000 euro iemaksa, kas saņemta no Komisijas 2007. gadā programmas MEDA īstenošanai).

                           —

                           Aģentūra neievēro pārredzamības principu.

                           —

                           Lielais pārnesto un anulēto apropriāciju apmērs (EUR 1 700 000) liecina par budžeta pārvaldības grūtībām.

                           —

                           Nav sagatavoti ne provizoriskie pārskati, ne pārskats par budžeta un finanšu pārvaldību.

                           —

                           Akadēmijas finanšu noteikumos ir paredzēts, ka jāpieņem detalizēta noteikumu īstenošanas kārtība.

                           —

                           Iepirkumu sistēma neatbilda Finanšu regulai.

                           —

                           Konstatēti gadījumi, kad apropriācijas bija izmantotas, lai segtu dažu Akadēmijas darbinieku privātus izdevumus.

                           —

                           Aģentūra neievēroja gada pārskata principu (proti, vairāk nekā 2 700 000 euro no 2008. gada maksājumu apropriācijām bija jāpārnes).

                           —

                           Trūkumi budžeta izpildes plānošanā un uzraudzībā.

                           —

                           Vairāk nekā EUR 3 800 000 no 2009. gada apropriācijām (43 % no kopējā budžeta) tika pārnesti uz 2010. gadu.

                           —

                           46 % no apropriācijām, kas pārnestas no 2008. gada, bija jāatceļ – tas liecina par nopietniem un atkārtotiem trūkumiem budžeta izpildes plānošanā un uzraudzībā un ir pretrunā gada pārskata principam.

                           —

                           2008. gadā 31 % no budžeta līdzekļiem bija jāpārnes.

                           —

                           Ievērojama kavēšanās un kļūdas saistībā ar 2009. gada provizorisko pārskatu sagatavošanu.

               Publiskā iepirkuma procedūra

               Nav

               Nav

               Nav

               Bažas par to, ka Akadēmija vairākkārt nav ievērojusi Finanšu regulas noteikumus attiecībā uz publisko iepirkumu. Attiecībā uz lielā daļu no Akadēmijas kopējā budžeta konstatēti pārkāpumi.

               Cilvēkresursi

               Nav

               Nav

               Nav

                           —

                           Vairāki trūkumi attiecībā uz darbinieku atlases procedūrām.

                           —

                           Uzskata par nepieļaujamu to, ka:

                                       —

                                       obligātās prasības kandidātiem parasti noteica pēc to novērtēšanas un kārtas numura noteikšanas,

                                       —

                                       interviju jautājumi bieži vien tika sagatavoti pēc pieteikumu izskatīšanas,

                                       —

                                       procedūras nebija pienācīgi dokumentētas.

                           —

                           Pauž bažas par tādu paņēmienu izmantošanu, kuri ir aizliegti ES Civildienesta noteikumos vai ir prettiesiski.

               Iekšējā revīzija

               Nav

                           —

                           Nav iekšējās kontroles standartu un neefektīva budžeta uzraudzība.

                           —

                           Konstatēti gadījumi, kad apropriācijas bija izmantotas, lai segtu dažu Akadēmijas darbinieku privātus izdevumus.

                           —

                           Saistību parauga revīzijā konstatēja, ka trijos gadījumos revīzijas gaitā nebija iespējams pārbaudīt finanšu izpildi.

                           —

                           Nav veikta ārēja pārbaude par šiem gadījumiem.

               Norāda, ka Akadēmijas budžeta izpildes apstiprināšanas pamatā turpmāk jābūt tās darbības rezultātiem visa gada laikā.

          ---documentbreak---

               17.10.2012

               LV

               Eiropas Savienības Oficiālais Vēstnesis

               L 286/158

         EIROPAS PARLAMENTA REZOLŪCIJA
   (2012. gada 10. maijs)
   ar konstatējumiem, kas ir neatņemama daļa no lēmuma par Eiropas Policijas akadēmijas 2010. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Policijas akadēmijas 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Policijas akadēmijas 2010. finanšu gada pārskatiem, ar Akadēmijas atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) (3), un jo īpaši tā 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

               —

               ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

               —

               ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

               —

               ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

               —

               ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

               —

               ņemot vērā Eiropas Policijas akadēmijas ceturto progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

               —

               ņemot vērā Iekšējās revīzijas dienesta 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu rīcības plāna 2010.–2014. gadam izpildi,

               —

               ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

               —

               ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0119/2012),

               A.

               tā kā Eiropas Policijas akadēmiju (turpmāk “Akadēmija”) nodibināja 2001. gadā un 2006. gada 1. janvārī to pārveidoja par Kopienas struktūru Finanšu regulas 185. panta nozīmē, un tāpēc tai piemēro uz aģentūrām attiecināmās Finanšu pamatregulas noteikumus;

               B.

               tā kā Revīzijas palāta ziņojumos par Akadēmijas 2006., 2007. un 2009. finanšu gada pārskatiem ir iekļāvusi atzinumu ar piezīmi par pārskatiem pakārtoto darījumu likumību un pareizību, jo iepirkuma procedūras neatbilda Finanšu regulas noteikumiem;

               C.

               tā kā Revīzijas palāta ziņojumā par Akadēmijas 2008. finanšu gada pārskatiem ir pievienojusi jautājuma uzsvērumu atzinumam par pārskatu ticamību, tomēr skaidri nekvalificējot to kā piezīmi, un ir iekļāvusi atzinumu ar piezīmi par pakārtoto darījumu likumību un pareizību;

               D.

               tā kā ar 2010. gada 7. oktobra lēmumu Parlaments nolēma nesniegt Akadēmijas direktoram apstiprinājumu par Akadēmijas 2008. finanšu gada budžeta izpildi;

               E.

               tā kā ar 2011. gada 10. maija lēmumu Parlaments nolēma atlikt lēmuma pieņemšanu par apstiprinājuma sniegšanu Akadēmijas direktoram attiecībā uz Akadēmijas 2009. finanšu gada budžeta izpildi (5) un tad to sniedza 2011. gada 25. oktobra lēmumā (6);

               F.

               tā kā Revīzijas palāta ziņojumā par Akadēmijas 2010. finanšu gada pārskatiem pirmo reizi, kopš Akadēmija ir kļuvusi par aģentūru, ir sniegusi atzinumu bez piezīmēm par pārskatu ticamību un pakārtoto darījumu likumību un pareizību;

               G.

               tā kā ziņojumā par Akadēmijas daudzgadu rīcības plānu 2010.–2014. gadam Revīzijas palāta ir norādījusi, ka Akadēmijas paveiktais ir saskaņā ar darbības plānā noteiktajiem starpposma mērķiem;

               H.

               tā kā Akadēmijas direktoram adresētajā Iekšējās revīzijas dienesta 2011. gada 4. jūlija piezīmē ir norādīts – kaut gan Akadēmijas daudzgadu rīcības plāna izpildes apraksts progresa ziņojumā ir diezgan vispārīgs, tas tomēr sniedz skaidru priekšstatu par to, kādā mērā sasniegti dažādie starpposma mērķi, un tādēļ būtu pieņemami to izmantot, lai informētu dažādas ieinteresētās personas;

               I.

               tā kā ar 2011. gada 30. jūnija Lēmumu C(2011) 4680 Komisija atļāva Akadēmijai piemērot atkāpi no Regulas (EK, Euratom) Nr. 2343/2002 74.b panta noteikumiem;

               J.

               tā kā Akadēmijas 2010. gada budžets bija EUR 7 800 000 salīdzinājumā ar EUR 8 800 000 2009. gadā, kas ir par 11,4 % mazāk; tā kā Savienības iemaksa Akadēmijas 2010. gada budžetā bija EUR 7 800 000 (7),

      Budžeta un finanšu pārvaldība – vispārīgi konstatējumi

               1.

               norāda uz Akadēmijas apgalvojumu, ka 2010. finanšu gadā nebija pietiekamu finanšu resursu, jo Savienības iemaksa Akadēmijas budžetā bija samazināta par EUR 1 000 000; pauž pārsteigumu par šādu viedokli, īpaši pašreizējos krīzes apstākļos, jo ar labu pārvaldību var panākt, ka pieejamie līdzekļi tiek tērēti pareizi un lietderīgi, un ņemot vērā, ka 31,6 % no Akadēmijas 2010. gada budžeta tika pārnesti uz 2011. gadu;

               2.

               tomēr saskaņā ar Komisijas sniegto informāciju apstiprina, ka 2009. gadā Savienības kopējā iemaksa Akadēmijai bija EUR 8 800 000, no kuriem EUR 7 800 000 tika finansēti no 2009. gada budžeta, un atlikusī summa EUR 1 000 000 apmērā tika faktiski finansēta no 2007. gada piešķirtajiem ieņēmumiem no Akadēmijas pārpalikuma atgūšanas par 2007. gadu; saskaņā ar Komisijas sniegto informāciju norāda, ka tā ierosināja samazināt Savienības 2010. gada iemaksu Akadēmijai 2009. gada nobalsoto apropriāciju līmenī, proti, EUR 7 800 000, saistībā ar zemo budžeta izpildes līmeni 2008. gadā; tādēļ mudina Akadēmiju gada galīgos pārskatos skaidri norādīt, no kā veidojas Savienības iemaksa Akadēmijas budžetā;

               3.

               iepazīstoties ar Akadēmijas 2010. finanšu gada galīgajiem pārskatiem, pieņem zināšanai, ka, gatavojot atsevišķus budžetus un uzņemoties saistības par kursiem un semināriem, tika pieļautas atsevišķas nepilnības, kā rezultātā, lai segtu 2009. gada izdevumus, saistības tika uzņemtas un maksājumi tika veikti ar 2010. gada apropriācijām; atgādina Akadēmijai, ka tas ir pretrunā gada pārskata principam; prasa Akadēmijai rīkoties, lai turpmāk novērstu līdzīgu nepilnību atkārtošanos;

               4.

               iepazīstoties ar Akadēmijas 2010. gada darbības pārskatu, konstatē, ka saistības ir uzņemtas par 99,56 % no saistību apropriācijām; turklāt konstatē, ka 46 % no maksājumu apropriācijām ir izlietotas, bet galīgajiem skaitļiem par III sadaļas (darbības izdevumi) izlietojumu vajadzēja būt pieejamiem tikai 2011. gada beigās; pieņem zināšanai, ka Akadēmijas 2010. gada galīgie pārskati liecina, ka izlietoto maksājumu apropriāciju proporcija 2010. gadā bija 59,12 %;

               5.

               atzīst pasākumus, ko Akadēmijas jaunā vadības un pārvaldības struktūra veikusi, lai novērstu konstatētos trūkumus, reaģējot uz Parlamenta pieprasījumu rīkoties saistībā ar nopietnajiem pārkāpumiem 2009. gada budžeta izpildē;

               6.

               vērš uzmanību uz to, ka, lai gan Revīzijas palāta atzina Akadēmijas gada pārskatiem pakārtotos darījumus par likumīgiem un pareiziem, tā arī uzsvēra, ka attiecībā uz izdevumiem, kuri saistīti ar kursu un semināru rīkošanu, Akadēmijas procedūras ar šiem pasākumiem saistīto izdevumu deklarāciju apstiprināšanai nebija pietiekami stingras, it īpaši attiecībā uz iesniegto apliecinošo dokumentu pilnīgumu; pieņem zināšanai, ka Akadēmijas atbildē norādīts – ar Akadēmijas valdes 2011. gada 10. marta Lēmumu 11/2011/GB ir noteikta obligāta prasība līdz ar finanšu pārskatiem un izmaksu deklarācijām iesniegt dalībnieku sarakstu ar visiem parakstiem;

               7.

               pieņem zināšanai, ka saskaņā ar Lēmumu 11/2011/GB lielā mērā ir pārskatīti noteikumi par Akadēmijas rīkoto pasākumu izdevumu atlīdzināšanu un ka ir precizēti dažādi pasākumi, lai nodrošinātu finanšu noteikumu stingru ievērošanu un stingri disciplinētu pieeju attaisnotajām izmaksām, tostarp attiecībā uz obligātu pārskatu sniegšanu;

               8.

               pauž nožēlu par to, ka līdz Akadēmijas valdes 2010. gada 29. septembra Lēmuma 34/2010/GB pieņemšanai izmaksu atlīdzināšanas pieprasījumu iesniegšanas termiņu ievērošana netika uzraudzīta, tādējādi tā arī būtiski neuzlabojās; atgādina, ka iesniegšanas termiņu neievērošana ir viens no galvenajiem apstākļiem, kas apgrūtina pareizu finanšu pārvaldību; pieņem zināšanai to, ka saskaņā ar Lēmumu 34/2010/GB izmaksu atlīdzināšanas pieprasījumi, kas iesniegti pēc termiņa beigām, netiks apmierināti; aicina Akadēmiju informēt budžeta izpildes apstiprinātājiestādi par Lēmuma 34/2010/GB izpildi;

               9.

               atzīst Akadēmijas norādīto, ka Komisija tās 2010. gada budžetu bija samazinājusi par EUR 1 000 000, bet uzsver, ka 2010. gadā tika piešķirta tāda pati summa kā 2009. gadā;

      Apropriāciju pārnešana

               10.

               iepazīstoties ar Akadēmijas 2010. finanšu gada galīgajiem pārskatiem, konstatē, ka EUR 2 469 984,20 no apropriācijām, par kurām tika uzņemtas saistības, (31,6 % no Akadēmijas 2010. gada budžeta) tika pārnesti uz 2011. gadu; atgādina Akadēmijai, ka šāda situācija ir pretrunā gada pārskata principam;

               11.

               pauž nožēlu, ka Revīzijas palāta ziņojumā par Akadēmijas 2010. finanšu gada pārskatiem Akadēmijas pārnestās apropriācijas nav pieminējusi;

               12.

               pauž bažas par to, ka, lai gan Revīzijas palāta ir varējusi gūt pamatotu pārliecību par to, ka Akadēmijas 2010. finanšu gada pārskati visos būtiskajos aspektos ir ticami, Revīzijas palāta ir konstatējusi, ka vairāk nekā EUR 1 600 000, kas ir līdzvērtīgi 48 % no 2009. gadā pārnestajām apropriācijām, 2010. gadā nācās atcelt; atgādina Akadēmijai, ka šāda situācija ir pretrunā budžeta gada pārskata principam un to var novērst, veicot labāku budžeta plānošanu un budžeta izpildes uzraudzību, lai samazinātu apropriāciju pārnešanu; līdz ar to aicina Akadēmiju efektīvi rīkoties saistībā ar šo problēmu;

               13.

               tomēr pieņem zināšanai Akadēmijas atbildi, kurā tā norāda – lai izvairītos no Revīzijas palātas aprakstītās situācijas atkārtošanās, 2010. gada apropriāciju pārnesumam tika piemēroti stingri kritēriji nolūkā 2011. gadā samazināt atceltos līdzekļus;

               14.

               norāda, ka saskaņā ar Akadēmija sniegto informāciju 2010. gadā tā ieviesa iknedēļas finanšu pārvaldības sapulces, lai uzlabotu budžeta īstenošanu un kontroli, un 2011. gada jūnijā tika pārskatītas visas atvērtās saistības, lai labāk uzraudzītu budžeta izlietojumu un optimizētu 2011. gada budžeta īstenošanu; līdz ar to aicina Revīzijas palātu un Iekšējās revīzijas dienestu sniegt Parlamentam apstiprinājumu, ka Akadēmijā šajā jomā panākti reāli uzlabojumi, un norādīt, ka tā stingri izmanto visus nepieciešamos plānošanas un uzraudzības instrumentus;

      Iepirkuma procedūras

               15.

               norāda, ka 2010. gada 8. jūnijā Akadēmija pieņēma iepirkuma rokasgrāmatu iekšējai lietošanai, kā Parlaments to prasīja ziņojumā par Akadēmijas 2008. gada budžeta izpildes apstiprināšanu; norāda arī uz to, ka minētā rokasgrāmata stājās spēkā 2010. gada 1. jūlijā un ir iecelts iepirkumu koordinators;

      Komandējuma izdevumu iekšējās reģistrācijas pilnīgums

               16.

               prasa, lai Akadēmija informē budžeta izpildes apstiprinātājiestādi, tiklīdz būs faktiski īstenots Iekšējās revīzijas dienesta ļoti svarīgais ieteikums par komandējuma izdevumu iekšējās reģistrācijas pilnīgumu;

      Akadēmijas darbība

               17.

               konstatē saskaņā ar Revīzijas palātas sniegto informāciju, ka mācību kursu un semināru izdevumi veido ievērojamu daļu no Akadēmijas budžeta; atzīst, ka Akadēmijas procedūras ar šiem pasākumiem saistīto izdevumu deklarāciju apstiprināšanai nebija pietiekami stingras, īpaši attiecībā uz apliecinošo dokumentu pilnīgumu;

               18.

               tomēr saskaņā ar Akadēmijas apgalvojumu pieņem zināšanai, ka tā ir uzlabojusi ziņojumu iesniegšanu par tās darbībām un to kontroli, kā arī pārskatījusi izdevumu deklarāciju un apliecinošo dokumentu apstiprinājuma procesu, konkrētāk, veicot šādas darbības:

                           —

                           nosakot obligātas prasības kopā ar finanšu pārskatiem un izdevumu deklarācijām iesniegt pilnībā parakstītus dalībnieku sarakstus,

                           —

                           pārskatot un precizējot noteikumus par Akadēmijas darbību atlīdzināšanu,

                           —

                           stingri piemērojot 2010. gada 29. septembrī ieviesto termiņu, pēc kura izdevumu atlīdzināšanas pieprasījumi netiks pieņemti,

                           —

                           kursu vadītājiem noorganizējot jaunu apmācību kursu, lai turpinātu uzlabot kursu kontroli, kā arī maksājumu dokumentu kvalitāti,

                           —

                           2011. gadā veicot Akadēmijas kursu ex post pārbaudes,

                           —

                           pārbaudot četras 2010. gada darbības Zviedrijā un sešas Apvienotajā Karalistē, no kurām viena bija saistīta ar 2010. gada darbību un piecas – ar 2011. gada darbību;

                     prasa, lai Iekšējās revīzijas dienests iesniedz budžeta izpildes apstiprinātājiestādei rūpīgu novērtējumu par minētajām Akadēmijas ieviestajām izmaiņām;

               19.

               pieņem zināšanai Komisijas Lēmumu C(2011) 4680, kurā Komisija sniedz piekrišanu Akadēmijas pieprasījumam grozīt tās finanšu noteikumus, papildinot tos ar jaunu pantu (74.c pants), lai ieviestu atkāpi no Regulas (EK, Euratom) Nr. 2343/2002 attiecībā uz konkursa procedūras nepiemērošanu izglītības ekspertu atlasē, lai piesaistītu ekspertus no dalībvalstu policijas mācību iestādēm;

      Pārskatos konstatētās kļūdas

               20.

               prasa, lai Akadēmija sniedz Parlamentam atjauninātu informāciju par to, cik lielā mērā ir īstenoti Komisijas 16 iekšējās kontroles standarti, ko Akadēmijas valde pieņēma un kas aizstāj iepriekšējos iekšējās kontroles standartus;

      Privātu izdevumu segšanai izmantotās apropriācijas

               21.

               apstiprina, ka ir veikta ārēja ex post pārbaude par apropriācijām, kas 2007. un 2008. gadā izlietotas, lai segtu privātus izdevumus, un ārējie pārbaudītāji uzskatīja, ka lietā nekādi turpmāki līdzekļi nav atgūstami; norāda, ka saskaņā ar Akadēmijas sniegto informāciju 2011. gada decembrī tika izpildīts iekasēšanas rīkojums, kas izdots, lai no bijušā direktora atgūtu GBP 2 014,94 (EUR 2 196,72); aicina Akadēmiju turpināt atgūšanas procesu, līdz tiks atgūti pilnīgi visi līdzekļi;

      Akadēmijas daudzgadu rīcības plāns 2010.–2014. gadam

               22.

               apstiprina – Iekšējās revīzijas dienests ir novērtējis Akadēmijas daudzgadu rīcības plāna (2010.–2014. gads) īstenošanu, kā budžeta izpildes apstiprinātājiestāde to prasīja; norāda, ka līdz 2010. gada septembra beigām tika sasniegti 19 no 44 starpposma mērķiem, vēl 18 starpposma mērķi tika īstenoti atbilstoši plānotajam grafikam, bet septiņiem pagaidām nebija sācies sākotnējais īstenošanas posms;

               23.

               pieņem arī zināšanai Iekšējās revīzijas dienesta paziņojumu, ka atsevišķi punkti daudzgadu rīcības plānā nav pietiekami skaidri un netiek vienmēr pietiekami precīzi ziņots par panākto, lai skaidri saprastu, kādas konkrētas darbības ir jāveic saistībā ar katru starpposma mērķi; turklāt apstiprina, ka Iekšējās revīzijas dienests konstatēja atsevišķu starpposma mērķu pārklāšanos, kā rezultātā ir grūti novērtēt saistīto darbību galīgo vispārējo statusu; pieņem zināšanai Akadēmijas paziņojumu, ka daudzgadu rīcības plāns tika atjaunināts atbilstoši Iekšējās revīzijas dienesta ieteikumiem un uzlabojumiem, kas iekļauti trešajā progresa ziņojumā, ko valde apstiprināja 2010. gada 8. decembrī; aicina Iekšējās revīzijas dienestu apstiprināt, ka tā ieteikumi atjauninātajā progresa ziņojumā par Akadēmijas daudzgadu rīcības plānu ir pienācīgi atspoguļoti;

      Iekšējā revīzija

               24.

               apstiprina, ka saskaņā ar Iekšējās revīzijas dienesta sniegto informāciju Akadēmija ir paziņojusi, ka tā ir īstenojusi ļoti svarīgo ieteikumu par komandējuma izdevumu iekšējās reģistrācijas pilnīgumu, un Iekšējās revīzijas dienests pašlaik to pārbauda; prasa, lai Akadēmija un Iekšējās revīzijas dienests informē budžeta izpildes apstiprinātājiestādi par pārbaudes rezultātiem;

               25.

               pieņem zināšanai, ka Iekšējās revīzijas dienests veica IT riska pašnovērtējumu, lai konstatētu un novērtētu galvenos IT riskus Akadēmijā; norāda, ka Iekšējās revīzijas dienests konstatēja galvenos riskus saistībā ar IT stratēģiju, sistēmu E-net, datu pārvaldību un atkarību no cilvēkiem; tādēļ prasa Akadēmijai veikt attiecīgus pasākumus, lai šos risku nepieļautu un novērstu;

               26.

               norāda, ka iekšējās revīzijas struktūra, kas ir valdes padomdevēja struktūrvienība, veicot revīziju, Akadēmijas 2010. gada pārskatos būtiskas kļūdas nekonstatēja;

      Trūkumi pārvaldībā un strukturāli trūkumi

               27.

               uzsver – ņemot vērā Akadēmijas darbību, tai ir augstas pārvaldības izmaksas; tādēļ atzinīgi vērtē Akadēmijas centienus 2011. gada jūnijā notikušajā 25. valdes sanāksmē panākt pārvaldības izmaksu samazinājumu, vienojoties līdz 2012. gadam likvidēt visas valdē ietilpstošās komitejas un kritiski izvērtēt visu valdes darba grupu darbību;

               28.

               ņemot vērā Akadēmijas sniegto informāciju, norāda, ka pārvaldības jomā tiek īstenoti šādi pasākumi:

                           —

                           no 2012. gada valde tiksies tikai divas reizes gadā, un steidzami lēmumi sanāksmju starplaikā tiks pieņemti ar rakstisku procedūru un apspriesti tiešsaites videokonferencēs,

                           —

                           valde koncentrēsies tikai uz uzdevumiem, kas tai ir uzticēti ar Akadēmijas izveides lēmumu, un pārējos uzdevumus, kuri iepriekš valdei radīja pārāk lielu darba slodzi, pārņems direktors,

                           —

                           dalībvalstis tiek mudinātas uz katru valdes sanāksmi sūtīt ne vairāk kā divus pārstāvjus,

                           —

                           Akadēmija organizēs to dalībnieku ceļojumus, kuri ir tiesīgi saņemt izdevumu atmaksu, lai panāktu, ka tiek izmantots visekonomiskākais transporta veids, un tādējādi pēc sanāksmes vairs nebūs jānodarbojas ar izdevumu atmaksu;

               29.

               ar interesi gaida, kad Komisija iesniegs priekšlikumu mainīt Akadēmijas darbības juridisko pamatu, kā arī Parlamenta un Padomes sarunu iznākumu;

               30.

               turklāt norāda, ka galīgajā ziņojumā par Akadēmijas piecu gadu darbības ārējo novērtējumu ir minēti argumenti par labu Akadēmijas atrašanās vietas maiņai;

               31.

               atzinīgi vērtē Akadēmijas valdes 2011. gada 15. jūnija Lēmumu 24/2011/GB, ar kuru no 2012. gada 1. janvāra tiek likvidētas esošās komitejas, tādējādi samazinot dažādu struktūru pārklāšanos; aicina valdi pieņemt radikālus lēmumus attiecībā uz pašreizējām darba grupām; atgādina, ka Lēmuma 2005/681/TI 10. panta 10. punktā noteikts, ka “absolūtas nepieciešamības gadījumā” valde var pieņemt lēmumu izveidot darba grupas, kas sniedz ieteikumus, kā arī izstrādā un ierosina jebkādas citus padomdevēja uzdevumus, kurus valde uzskata par nepieciešamiem;

               32.

               pieņem zināšanai Akadēmijas atbildi, ka tās reglaments tika grozīts, lai valdes parasto sanāksmju skaitu ierobežotu līdz vienai sanāksmei prezidentūras laikā un lai ierobežotu valstu delegāciju locekļu skaitu, mudinot dalībvalstis uz katru sanāksmi sūtīt ne vairāk kā divus delegātus;

               33.

               norāda, ka Akadēmijas budžeta izpildes apstiprināšanas pamatā arī turpmāk jābūt tās darbības rezultātiem visa gada garumā;

               34.

               vērš uzmanību uz Parlamenta iepriekšējos budžeta izpildes apstiprinājuma ziņojumos ietvertajiem ieteikumiem, kas izklāstīti šīs rezolūcijas pielikumā;

               35.

               norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija (8) rezolūcijā par aģentūru darbību, finanšu pārvaldību un kontroli.

      (1)  OV C 366, 15.12.2011., 134. lpp.

      (2)  OV L 248, 16.9.2002., 1. lpp.

      (3)  OV L 256, 1.10.2005., 63. lpp.

      (4)  OV L 357, 31.12.2002., 72. lpp.

      (5)  OV L 250, 27.9.2011., 260. lpp.

      (6)  OV L 313, 26.11.2011., 17. lpp.

      (7)  OV L 64, 12.3.2010., 1047. lpp.

      (8)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).


title: 2009/201/EK: Eiropas Parlamenta Lēmums ( 2008. gada 22. aprīlis ) par Eiropas Profesionālās izglītības attīstības centra 2006. finanšu gada budžeta izpildes apstiprināšanu

text:
               31.3.2009

               LV

               Eiropas Savienības Oficiālais Vēstnesis

               L 88/109

         EIROPAS PARLAMENTA LĒMUMS
   (2008. gada 22. aprīlis)
   par Eiropas Profesionālās izglītības attīstības centra 2006. finanšu gada budžeta izpildes apstiprināšanu
   (2009/201/EK)
   EIROPAS PARLAMENTS,
   ņemot vērā Eiropas Arodizglītības attīstības centra 2006. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Arodizglītības attīstības centra 2006. finanšu gada galīgajiem pārskatiem ar centra atbildēm (2),
   ņemot vērā Padomes 2008. gada 12. februāra ieteikumu (5843/2008 – C6-0084/2008),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1975. gada 10. februāra Regulu (EEK) Nr. 337/75, ar ko izveido Eiropas Profesionālās izglītības attīstības centru (4), un it īpaši tās 12.a pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A6-0110/2008),

               1.

               sniedz Eiropas Profesionālās izglītības attīstības centra direktoram apstiprinājumu par 2006. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Profesionālās izglītības attīstības centra direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 261, 31.10.2007., 46. lpp.

      (2)  OV C 309, 19.12.2007., 86. lpp.

      (3)  OV L 248, 16.9.2002., 1. lpp.

      (4)  OV L 39, 13.12.1975., 1. lpp.

      (5)  OV L 357, 31.12.2002., 72. lpp.

    ---documentbreak---

               31.3.2009

               LV

               Eiropas Savienības Oficiālais Vēstnesis

               L 88/110

         EIROPAS PARLAMENTA REZOLŪCIJA
   (2008. gada 22. aprīlis)
   ar konstatējumiem, kas ir neatņemama daļa no lēmuma par Eiropas Profesionālās izglītības attīstības centra 2006. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Eiropas Arodizglītības attīstības centra 2006. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Arodizglītības attīstības centra 2006. finanšu gada galīgajiem pārskatiem ar centra atbildēm (2),
   ņemot vērā Padomes 2008. gada 12. februāra ieteikumu (5843/2008 – C6-0084/2008),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1975. gada 10. februāra Regulu (EEK) Nr. 337/75, ar ko izveido Eiropas Profesionālās izglītības attīstības centru (4), un it īpaši tās 12.a pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A6-0110/2008),

               A.

               tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par 2006. finanšu gadu ir ticami un ka pakārtotie darījumi, ņemot vērā vienu atrunu, kopumā ir likumīgi un pareizi;

               B.

               tā kā 2007. gada 24. aprīlī Parlaments sniedza Eiropas Profesionālās izglītības attīstības centra direktoram apstiprinājumu par 2005. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā cita starpā:

                           —

                           atgādināja, ka netika pilnībā izlietotas pamatdarbībām paredzētās apropriācijas (15 % saistību apropriāciju, 20 % maksājumu apropriāciju un 15 % pārnesto apropriāciju tika anulētas), it īpaši pēc līgumslēgšanas tiesību piešķiršanas procedūru reorganizācijas,

                           —

                           prasīja pilnībā ievērot principu, kas paredz nošķirt kredītrīkotāja un grāmatveža pienākumus, lai nepieļautu tādu situāciju, kāda radās 2005. gadā, kad dažus no grāmatveža pienākumiem veica nodaļas, par kurām bija atbildīgs kredītrīkotājs,

                           —

                           uzstāja, ka centram jāievēro personāla atlases standartprocedūras, lai nepieļautu tādu situāciju, kāda radās 2005. gadā, kad svarīga vadošā līmeņa amata vieta tika aizpildīta, izmantojot iekšējās atlases procedūru, kaut gan ārēja procedūra būtu nodrošinājusi plašāku kandidātu izvēli,

                           —

                           pauda bažas par lielo skaitu nepilnību, ko Revīzijas palāta konstatēja pārbaudītajos līgumos, jo no sešiem līgumiem tikai vienā nebija nepilnību,

         Vispārējie apsvērumi, kas attiecas uz ES aģentūru horizontālā līmeņa jautājumiem un tādējādi ir būtiski katras aģentūras budžeta izpildes apstiprināšanas procedūrā

               1.

               atzīmē, ka, Revīzijas palātai veicot 24 aģentūru un citu satelītdienestu revīziju, to budžets 2006. gadā veidoja 1 080,5 milj. EUR (vislielākais budžets 271 milj. EUR apmērā bija Eiropas Rekonstrukcijas aģentūrai, bet vismazākais 5 milj. EUR apmērā – Eiropas Policijas akadēmijai (CEPOL));

               2.

               norāda, ka pie ārējām ES struktūrvienībām, kurās jāveic revīzija un jāapstiprina budžeta izpilde, tagad pieder ne tikai tradicionālās regulatīvās aģentūras, bet arī izpildaģentūras, kas izveidotas konkrētu programmu īstenošanai, un tuvākajā nākotnē pie tām piederēs arī kopuzņēmumi, kuri dibināti publiskā un privātā sektora partnerības ietvaros (kopīgas tehnoloģiju iniciatīvas);

               3.

               konstatē, ka to aģentūru skaits, uz kurām attiecas budžeta izpildes apstiprinājuma procedūra, ir mainījies šādi: 2000. finanšu gadā – 8, 2001. gadā – 10, 2002. gadā – 11, 2003. gadā – 14, 2004. gadā – 14, 2005. gadā – 16, 2006. gadā – 20 regulatīvās aģentūras un 2 izpildaģentūras (izņemot 2 aģentūras, kurās revīziju veic Revīzijas palāta, bet tām paredzēta budžeta izpildes iekšēja apstiprināšana);

               4.

               tādēļ secina, ka revīzijas veikšana/budžeta izpildes apstiprināšana ir apgrūtinošs un nesamērīgi sarežģīts process, ņemot vērā aģentūru/satelītdienestu budžeta salīdzinošo lielumu; uzdod atbildīgajai komitejai rūpīgi pārskatīt aģentūru un satelītdienestu budžeta izpildes apstiprināšanas procesu, lai izstrādātu vienkāršāku un racionālāku pieeju, paturot prātā, ka turpmākajos gados arvien pieaugs to struktūrvienību skaits, kurām būs jāsagatavo īpašs ziņojums par budžeta izpildes apstiprināšanu;

         Pamatapsvērumi

               5.

               prasa Komisijai, pirms dibināt jaunu aģentūru vai pārveidot jau esošu aģentūru, sniegt nepārprotamus paskaidrojumus par šādiem jautājumiem: aģentūras veids, aģentūras mērķi, aģentūras iekšējās pārvaldes struktūra, produkti, pakalpojumi, pamatprocedūras, mērķgrupa, klienti un ieinteresētās personas, oficiālas attiecības ar ārējiem dalībniekiem, atbildība par budžeta izpildi, finanšu plānošana, kā arī personāla un kadru politika;

               6.

               pieprasa, lai visas aģentūras tiktu pārvaldītas, pamatojoties uz ikgadēju darbības nolīgumu, ko aģentūra sagatavo kopā ar atbildīgo ģenerāldirektorātu un kurā iekļauti galvenie mērķi nākamajam gadam, finanšu shēma un skaidri rādītāji darbības rezultātu vērtēšanai;

               7.

               pieprasa, lai Revīzijas palāta vai cits neatkarīgs revidents sistemātiski (un tieši šajā nolūkā) pārbaudītu aģentūru darbības rezultātus; uzskata, ka, veicot šādu revīziju, nedrīkst aprobežoties ar ierastajiem finanšu pārvaldības elementiem un publisko līdzekļu pienācīgu izlietojumu, bet jāizvērtē arī administrācijas efektivitāte un lietderīgums un katrā aģentūrā jāparedz finanšu pārvaldības novērtēšana;

               8.

               pauž uzskatu, ka attiecībā uz aģentūrām, kuras pastāvīgi pārāk augstu novērtē savas finanšu vajadzības, ir jāparedz tehnisks samazinājums, pamatojoties uz brīvajām amata vietām; uzskata, ka tādējādi ilgtermiņā samazināsies aģentūrām piešķiramie ieņēmumi un līdz ar to – arī administratīvās izmaksas;

               9.

               kā nopietnu problēmu min to, ka vairākas aģentūras ir kritizētas par publiskā iepirkuma normatīvu, Finanšu regulas, Civildienesta noteikumu u. c. noteikumu neievērošanu; uzskata, ka galvenais iemesls ir tas, ka šie noteikumi un Finanšu regula ir galvenokārt domāti lielākām iestādēm un parasti mazākajām aģentūrām trūkst “kritiskās masas”, lai pildītu šīs normatīvās prasības; tādēļ aicina Komisiju rast ātru risinājumu efektivitātes uzlabošanai, apvienojot vairāku aģentūru administratīvās funkcijas, lai sasniegtu šo “kritisko masu” (paturot prātā vajadzīgās izmaiņas pamatregulās, kas reglamentē aģentūru darbību un budžeta neatkarību), vai steidzami sagatavot īpašu noteikumu projektu (it īpaši īstenošanas noteikumus aģentūrām), kas nodrošinātu tām pilnīgu atbilstību prasībām;

               10.

               uzstāj, lai Komisija, gatavojot provizorisko budžeta projektu, ņem vērā atsevišķo aģentūru budžeta izpildes rezultātus iepriekšējos gados, jo īpaši n-1 gadā, un attiecīgi pārskata konkrēto aģentūru pieprasīto budžetu; aicina Parlamenta atbildīgo komiteju respektēt šādas pārskatīšanas rezultātus un, ja to nav izdarījusi Komisija, pašai pārskatīt attiecīgo budžetu līdz saprātīgam līmenim, kas atbilst katras aģentūras līdzekļu apgūšanas un īstenošanas spējām;

               11.

               atgādina, ka lēmumā par 2005. finanšu gada budžeta izpildes apstiprināšanu Parlaments aicināja Komisiju ik pēc pieciem gadiem iesniegt pētījumu par katras pastāvošās aģentūras “pievienoto vērtību”; ja kādas aģentūras “pievienotā vērtība” novērtēta negatīvi, aicina visas attiecīgās iestādes īstenot vajadzīgos pasākumus, no jauna formulējot aģentūras pilnvaras vai slēdzot to; norāda, ka 2007. gadā Komisija nav veikusi nevienu šādu novērtējumu; uzstāj, lai Komisija līdz lēmuma pieņemšanai par 2007. finanšu gada budžeta izpildes apstiprināšanu iesniedz vismaz piecus novērtējumus, vispirms pievēršoties vecākajām aģentūrām;

               12.

               pauž uzskatu, ka nekavējoties jāpilda Revīzijas palātas ieteikumi un aģentūrām izmaksājamās subsīdijas jāsamēro ar to faktiskajām vajadzībām pēc naudas līdzekļiem; turklāt uzskata, ka grozījumi, kas izdarīti vispārējā Finanšu regulā, ir jāiekļauj gan aģentūru finanšu pamatregulās, gan citos īpašos finanšu noteikumos;

         Pārskatu sagatavošanas principi

               13.

               atzīmē, ka aģentūrām nav vienotas pieejas attiecībā uz to, kā atskaitīties par savu darbību attiecīgajā finanšu gadā un kā sagatavot ziņojumus un pārskatus par budžeta un finanšu vadību, un trūkst vienotas pieejas jautājumam, vai aģentūras direktoram ir jāsagatavo ticamības deklarācija; konstatē, ka ne visas aģentūras skaidri apzinās atšķirību starp a) sabiedrības iepazīstināšanu ar aģentūras darbu un b) tehnisko ziņojumu par budžeta un finanšu vadību;

               14.

               atzīmē, ka daudzu aģentūru direktori par 2006. gadu ir sagatavojuši ticamības deklarāciju, vienā gadījumā iekļaujot tajā svarīgu atrunu, lai gan Komisijas norādījumi par darbības ziņojumu sagatavošanu to skaidri neparedz;

               15.

               atgādina, ka Parlamenta 2005. gada 12. aprīļa rezolūcijas 27. punktā (7) ietverts aicinājums aģentūru direktoriem turpmāk pievienot gada darbības pārskatam, kuru iesniedz kopā ar informāciju par finansēm un vadību, ticamības deklarāciju par darbību likumību un pareizību, līdzīgi deklarācijām, ko paraksta Komisijas ģenerāldirektori;

               16.

               aicina Komisiju attiecīgi grozīt norādījumus aģentūrām;

               17.

               turklāt mudina Komisiju strādāt ar aģentūrām, lai sagatavotu vienotu paraugu, kas piemērojams visām aģentūrām un satelītdienestiem, vienlaikus skaidri ievērojot atšķirību starp:

                           —

                           plašākai sabiedrībai paredzētu gada ziņojumu par struktūrvienības darbību, veicamo darbu un sasniegto,

                           —

                           finanšu pārskatiem un ziņojumu par budžeta izpildi,

                           —

                           darbības pārskatu saskaņā ar Komisijas ģenerāldirektoru darbības pārskatiem,

                           —

                           struktūrvienības direktora parakstītu ticamības deklarāciju, kas satur atrunas vai piezīmes, kuras, pēc direktora ieskatiem, jādara zināmas iestādei, kas apstiprina budžeta izpildi;

         Revīzijas palātas vispārējie konstatējumi

               18.

               atzīmē Revīzijas palātas konstatējumu (gada pārskata 10.29. punkts (8), ka Komisijas izmaksātās subsīdijas no Kopienas budžeta nebalstās uz pietiekami pamatotām aplēsēm par aģentūru vajadzībām pēc naudas līdzekļiem, kas – kopā ar pārnesumiem – rada apjomīgu naudas līdzekļu atlikumu; turklāt atzīmē, ka Revīzijas palāta iesaka pieskaņot izmaksājamās subsīdijas aģentūru faktiskajām vajadzībām pēc naudas līdzekļiem;

               19.

               atzīmē, ka 2006. gada beigās grāmatvedības sistēma ABAC vēl nebija ieviesta 14 aģentūrās (zemsvītras piezīme gada pārskata 10.31. punktā);

               20.

               ņem vērā Revīzijas palātas piezīmi (gada pārskata 1.25. punkts), ka dažās aģentūrās ir uzskaitītas uzkrātās maksas par neizmantotajiem atvaļinājumiem; norāda, ka trijām aģentūrām (Eiropas Profesionālās izglītības attīstības centram (Cedefop), Eiropas Policijas akadēmijai (CEPOL) un Eiropas Dzelzceļa aģentūrai) Revīzijas palāta ir iekļāvusi piezīmes ticamības deklarācijā par 2006. finanšu gadu (par 2005. gadu – Cedefop, Eiropas Pārtikas nekaitīguma iestādei, Eiropas Rekonstrukcijas aģentūrai);

         Iekšējā revīzija

               21.

               atgādina, ka saskaņā ar Finanšu regulas 185. panta 3. punktu Komisijas iekšējais revidents ir arī iekšējais revidents regulatīvajās aģentūrās, kuras saņem dotācijas no ES budžeta; norāda, ka iekšējais revidents ziņo katras aģentūras valdei un direktoram;

               22.

               vērš uzmanību uz šādu atrunu, kas ietverta iekšējā revidenta gada darbības ziņojumā par 2006. gadu:

         “Komisijas iekšējais revidents nespēj pienācīgi pildīt pienākumu, kas viņam noteikts Finanšu regulas 185. pantā kā Kopienas struktūrvienību iekšējam revidentam, nepietiekamā personālsastāva dēļ.”;

               23.

               tomēr ņem vērā iekšējā revidenta darbības ziņojumā par 2006. gadu iekļauto piezīmi, ka, sākot ar 2007. gadu, Komisijai piešķirot papildu personālsastāvu Iekšējās revīzijas dienestam (IRD), visās izveidotajās regulatīvajās aģentūrās katru gadu būs jāveic iekšējā revīzija;

               24.

               atzīmē, ka arvien palielinās regulatīvo aģentūru, izpildaģentūru un kopuzņēmumu skaits, kuros saskaņā ar Finanšu regulas 185. pantu revīzija jāveic Iekšējās revīzijas dienestam; aicina Komisiju informēt atbildīgo komiteju par to, vai Iekšējās revīzijas dienestam būs pietiekams personālsastāvs, lai turpmākajos gados veiktu gada revīziju visās šajās struktūrvienībās;

               25.

               konstatē, ka saskaņā ar Regulas (EK, Euratom) Nr. 2343/2002 72. panta 5. punktu visām aģentūrām ik gadu jāiesniedz Komisijai un iestādei, kas apstiprina budžeta izpildi, direktora sagatavots ziņojums, kurā apkopoti dati par iekšējā revidenta veikto iekšējo revīziju skaitu un veidu, sniegtajiem ieteikumiem un šajā sakarā veiktajiem pasākumiem; aicina aģentūras norādīt, vai šī prasība ir izpildīta un kādā veidā;

               26.

               ņemot vērā iekšējo revidentu iespējas, jo īpaši attiecībā uz mazākajām aģentūrām, pieņem zināšanai iekšējā revidenta 2006. gada 14. septembra priekšlikumu Parlamenta atbildīgajai komitejai atļaut mazākajām aģentūrām iepirkt iekšējās revīzijas pakalpojumus no privātā sektora;

         Aģentūru novērtējums

               27.

               atgādina, ka Parlamenta, Padomes un Komisijas kopīgajā paziņojumā (9), par kuru vienojās, to saskaņojot pirms Ecofin budžeta Padomes 2007. gada 13. jūlija sanāksmes, iekļauts aicinājums uzskaitīt i) aģentūras, kuru darbību Komisija grasās izvērtēt, un ii) aģentūras, kuru darbība jau ir izvērtēta, pievienojot svarīgāko konstatējumu kopsavilkumu;

         Disciplinārās procedūras

               28.

               atzīmē, ka atsevišķām aģentūrām, ja tās ir nelielas, ir grūti izveidot īpašas (ad hoc) disciplinārlietu kolēģijas, kurās būtu pārstāvēts attiecīgi kvalificēts personāls, bet Komisijas Izmeklēšanas un disciplinārlietu biroja (IDOC) kompetence neattiecas uz aģentūrām; aicina aģentūras apsvērt iespēju izveidot aģentūru disciplinārlietu kolēģiju;

         Iestāžu nolīguma projekts

               29.

               atgādina, ka Komisijas iesniegtajā Iestāžu nolīguma projektā par Eiropas regulatīvo aģentūru darbības pamatprincipiem (COM(2005) 59) bija paredzēts noteikt horizontālus principus attiecībā uz Eiropas regulatīvo aģentūru izveidi, struktūru, darbību, novērtēšanu un kontroli; atzīmē, ka šis projekts ir vērtīga iniciatīva, mēģinot loģiski pamatot aģentūru izveidi un vadīšanu; atzīmē konstatējumu Komisijas 2006. gada kopsavilkuma pārskatā (COM(2007) 274 3.1. punkts), ka, lai arī pārrunu sekmīgā gaita pēc minētā projekta publicēšanas pakāpeniski apstājās, Padome 2006. gada beigās atsāka saturiskas sarunas; pauž nožēlu, ka dokumenta pieņemšana ir aizkavējusies;

               30.

               tādēļ atzinīgi vērtē Komisijas apņemšanos 2008. gadā nākt klajā ar paziņojumu par regulatīvo aģentūru nākotni;

         Pašfinansētās aģentūras

               31.

               atgādina, ka divās pašfinansētajās aģentūrās budžeta izpildi direktoram apstiprina valde; atzīmē, ka abās aģentūrās ir uzkrāts liels pārpalikums no maksājumu ieņēmumiem, kuri pārnesti no iepriekšējiem gadiem:

                           —

                           Iekšējā tirgus saskaņošanas birojā nauda un tās ekvivalenti veido 281 milj. EUR (10),

                           —

                           Kopienas Augu šķirņu birojā nauda un tās ekvivalenti veido 18 milj. EUR (11);

         Īpaši apsvērumi

               32.

               pauž gandarījumu par 2006. finanšu gada budžeta pienācīgu izpildi;

               33.

               atzīmē, ka centrs ir centies stiprināt un pilnveidot iekšējās uzraudzības sistēmu, tā padarot efektīvāku savu pienākumu un operatīvo darbību izpildi;

               34.

               uzskata, ka centrs ir viena no svarīgākajām struktūrām, kas nodrošina informācijas izplatīšanu vietējā, reģionu, valsts un Kopienas līmenī, kā arī attiecībās ar pilsonisko sabiedrību; turklāt mudina centru vēl efektīvāk īstenot savu misiju; vēlreiz pauž atzinību par centra paveikto, kurš neatlaidīgi pilda tam uzticētos pienākumus, tā sniedzot nenovērtējamu ieguldījumu;

               35.

               atzīmē, ka attiecībā uz 2006. finanšu gadu Revīzijas palāta ticamības deklarācijā iekļāvusi piezīmi, norādot, ka 2006. gadā kādam darbiniekam tikusi izmaksāta kompensācija par nemateriālu kaitējumu, kura nav paredzēta Civildienesta noteikumos, kaut gan Revīzijas palāta ziņojumā par iepriekšējo gadu bija uzsvērusi, ka Profesionālās izglītības attīstības centra Apelācijas komitejas lēmumam par šādas kompensācijas piešķiršanu nav juridiska pamata;

               36.

               ņem vērā centra atbildi, ka Komisijas Juridiskais dienests starplaikā apstiprinājis minētā lēmuma likumību, kā arī no Revīzijas palātas saņemto informāciju, ka šis jautājums uzskatāms par atrisinātu un Revīzijas palātas izdarītā piezīme tagad interpretējama kā apsvērums attiecībā uz pārvaldības risku;

               37.

               vērš uzmanību uz citiem Revīzijas palātas ziņojumā iekļautajiem konstatējumiem:

                           —

                           liels daudzums uz nākamo gadu pārnestu vai anulētu apropriāciju un liels skaits budžeta pārskaitījumu,

                           —

                           trūkst piemērotas inventarizācijas procedūras, lai pareizi un precīzi noteiktu, reģistrētu un kapitalizētu aktīvus,

                           —

                           nepilnīga iekšējās kontroles procedūru dokumentācija,

                           —

                           nav juridiska pamata attiecībā uz kompensāciju izmaksu dažiem darbiniekiem par bērnu skolas izdevumiem,

                           —

                           nebija efektīvas kontroles, lai noteiktu, vai pretendentu iesniegtie dokumenti, kas apliecina darba pieredzi, ir ticami,

                           —

                           iepirkuma procedūru nepilnības;

               38.

               atzinīgi vērtē to, ka 2006. gada decembrī centrs iecēlis iekšējo revidentu;

               39.

               atzīmē centra pārskatos iekļauto norādi, ka Iekšējās revīzijas dienests ziņojumā par 2006. gada decembrī veikto revīziju apstiprina, ka procedūras tagad ir pareizas un ka IRD iepriekšējie ieteikumi vai nu ir īstenoti pilnībā, vai arī sekmīgi norisinās to īstenošana;

               40.

               atzīmē, ka gada pārskatā iekļautā informācija liecina, ka 2006. gadā ir veikti būtiski centieni, lai uzlabotu iekšējās kontroles mehānismus un īstenotu revidentu ieteikumus; atzinīgi vērtē gada pārskatā iekļauto norādi, ka 2007. gada pārvaldības plānā pirmo reizi paredzēts sistemātisks ex-ante riska pārvaldības mehānisms;

               41.

               atzīmē, ka OLAF konstatējumi par atsevišķiem laikposmā no 2001. līdz 2005. gadam noslēgtiem līgumiem ir nosūtīti Grieķijas kompetentajām tiesu iestādēm;

               42.

               atzīmē starp Profesionālās izglītības attīstības centru un Eiropas Dzīves un darba apstākļu uzlabošanas fondu noslēgto sadarbības pamatnolīgumu, kuru 2006. gada novembrī parakstīja abu aģentūru direktori un kura mērķis ir nodrošināt pieejamā zinātniskās pētniecības finansējuma izmantošanu kopīgo interešu jomās;

               43.

               konstatē, ka centra bilances aktīvos iekļauta zeme un ēkas (4,57 milj. EUR) un saistībās – uzkrātais līdzekļu atlikums 5 milj. EUR apmērā.

      (1)  OV C 261, 31.10.2007., 46. lpp.

      (2)  OV C 309, 19.12.2007., 86. lpp.

      (3)  OV L 248, 16.9.2002., 1. lpp.

      (4)  OV L 39, 13.2.1975., 1. lpp.

      (5)  OV L 357, 31.12.2002., 72. lpp.

      (6)  OV L 187, 15.7.2008., 78. lpp.

      (7)  Eiropas Parlamenta Rezolūcija ar piezīmēm lēmumam par budžeta izpildes apstiprināšanu Eiropas Profesionālās izglītības attīstības centra direktoram 2003. finanšu gada ietvaros (OV L 196, 27.7.2005, 69. lpp.)

      (8)  OV C 273, 15.11.2007., 1. lpp.

      (9)  Padomes dokuments DS 605/1/07 Rev1.

      (10)  Avots: Ziņojums par Iekšējā tirgus saskaņošanas biroja 2006. finanšu gada pārskatiem, ar Biroja atbildēm (OV C 309, 19.12.2007., 141. lpp.).

      (11)  Avots: Ziņojums par Kopienas Augu šķirņu biroja 2006. finanšu gada pārskatiem, ar Biroja atbildēm (OV C 309, 19.12.2007., 135. lpp.).